མ་གཞི་གོང་གི༼འབར་ཞུན༽ཚགས་པར་གྱི་རྒྱབ་ནས་མཆེད་པའི་ཡིད་སྐྱོ་བའི་གནད་དོན་དེས་ང་ཚོ་ལ་དྲི་རྟགས་ག་འདྲ་ཞིག་རྒྱབ་ཡོད་པར་བསམ་བློ་ཞིག་བཏང་བ་ཡིན་ན།གོང་གི་རྡུང་རྡེག་བྱེད་མཁན་གྱི་མི་དག་ལ་རིག་གནས་ཤེས་ཡོན་གྱི་ཚད་གཞི་ག་འདྲ་ཞིག་ཡོད་པ་རེད།དེ་ཚོའི་བསམ་བློའི་གོ་རྟོགས་ཀྱི་ཚད་གཞི་ག་འདྲ་ཞིག་ཡིན་པ་རེད།ད་དུང་རྩོམ་པོ་དེ་དག་གིས་དགོན་ཁག་གཉིས་ལ་ལྟ་ཚུལ་བཏོན་པའི་བྲིས་རྩོམ་གྱི་བརྗོད་བྱ་དེ་འགྲིག་དང་མ་འགྲིག་གི་དབྱེ་ནུས་ཀྱི་ཚད་གཞི་ཅི་ཙམ་ཞིག་ཡོད་པ་རེད།མེད་མོད།མ་གཞི་ནས་འུ་ཅག་བོད་ཀྱི་མང་ཚོགས་དག་རྨོངས་པ་ཡིན་པས།འདི་དག་ནི་དུངས་ཞེན་དང་ངོ་སོ་ཙམ་གྱི་དོན་དུ་ཧོལ་རྒྱུགས་ཀྱི་ཅལ་འགྲོག་བྱས་པ་ལས།དོན་གྱིས་ཁོ་ཚོར་རྩོམ་ཡིག་དག་དབྱེ་ཞིབ་ཀྱི་ནུས་པ་ཞིག་ཕར་བཞགའགྲོ་མིའི་རྩིས་ཐང་དང་ཐོབ་ཐང་ཙམ་ལའང་བརྩི་བཀུར་བྱེད་ནུས་མེད་ཕྱིར།བོད་ཀྱི་མང་ཚོགས་དག་ནི་དགོན་པའི་རྒྱུགས་ཁྱི་ཁོ་ནར་གྱུར་ཡོད་པ་རེད་ལ།ཁོ་ཚོས་ཁྱུ་སྤྱང་ངན་འབྲེལ་གྱིས་བོད་ཀྱི་ཤེས་ཡོན་པའི་སྡེ་ལ་རྨ་ཁ་བཏོད་ཅིང་མཐའ་སྤྲོད་གཏོང་གིན་ཡོད་པ་མ་རེད་དམ།ལོ་ངོ་འདི་འགའི་རིང་དུ་རང་ཅག་ལ་ཅིག་ཡོད་པ་མཐའ་དག་གིས་རང་རང་ས་ནས་ཧུར་བརྩོན་ཆེན་པོས།རང་དབང་དམངས་གཙོ་ཡི་ས་བོན་དང་།རིན་ཐང་ལྟ་ཚུལ་གྱི་ཁ་དོག་ཡོད་ཚད་ནང་འདྲེན་གྱི་ལས་ལ་ཤུགས་ཆེན་རྒྱག་ཅིང་།རང་ཅག་གི་ཁོར་ཡུག་ཆེན་པོའི་ཁྲོད་དུ་ལྟ་བ་མཉམ་གནས་དང་བསམ་བློ་དཀྱེལ་ཡངས་ཀྱི་མཁའ་དབུགས་ཤིག་ལ་ཧུར་གྱིས་འབད་བརྩོན་བགྱིས་པ་ཡིན་ཞིང་།རང་རང་སོ་སོའི་འཚོ་བ་དང་བདེ་སྐྱིད་མཐའ་དག་རྒྱབ་ཏུ་བསྐྱུར་ཏེ་ཡོངས་ཁྱབ་རིན་ཐང་གི་སྒྲོམ་གཞི་བརྟན་པོ་ཞིག་ལ་ཚེ་སྲོག་ཀྱང་གཏའ་མར་བཞག་ཏེ་བརྩོན་ནའང་།འདི་ལྟ་བུའི་ལས་སྦྱོར་དག་གིས་ནི་ཏག་ཏག་ཡོད་ཚད་སྨག་མེད་དུ་བརླག་གིན་ཡོད་པ་མ་ཡིན་ནམ།